b'\n_START_ARTICLE_\nLietuvos statistik\xc5\xb3 s\xc4\x85junga\n_START_PARAGRAPH_\nLietuvos statistik\xc5\xb3 s\xc4\x85junga \xe2\x80\x93 Lietuvos statistik\xc5\xb3 visuomenin\xc4\x97 organizacija, \xc4\xafkurta 1992 m. B\xc5\xabstin\xc4\x97 Vilniuje, Gedimino pr. 29.\n_START_SECTION_\nVeikla\n_START_PARAGRAPH_\nLietuvos statistik\xc5\xb3 s\xc4\x85junga vienija besidomin\xc4\x8dius statistine veikla ir prisidedan\xc4\x8dius prie statistikos pl\xc4\x97tros asmenis. 2007 m. tur\xc4\x97jo daugiau kaip 100 nari\xc5\xb3._NEWLINE_Lietuvos statistik\xc5\xb3 s\xc4\x85junga \xe2\x80\x93 oficiali\xc5\xb3 statistikos tarnyb\xc5\xb3, akademini\xc5\xb3 sluoksni\xc5\xb3 ir statistin\xc4\x97s informacijos analitik\xc5\xb3 tarpinink\xc4\x97. Rengia nari\xc5\xb3 susirinkimus ir diskusijas, mokslines praktines konferencijas ir seminarus, skaito paskaitas ir prane\xc5\xa1imus, atlieka statistinius tyrimus, renka, sistemina ir skelbia med\xc5\xbeiag\xc4\x85 apie \xc5\xa1alies ir u\xc5\xbesienio statistik\xc5\xb3 veikl\xc4\x85, palaiko ry\xc5\xa1ius su kitomis statistik\xc5\xb3 organizacijomis, ver\xc4\x8diasi leidybine veikla._NEWLINE_Valdymo institucijos \xe2\x80\x93 visuotinis nari\xc5\xb3 susirinkimas, valdyba, prezidentas. Lietuvos statistik\xc5\xb3 s\xc4\x85junga 2 kartus per metus, kartu su Statistikos departamentu nuo 1998 m. leid\xc5\xbeia \xc5\xbeurnal\xc4\x85 \xe2\x80\x9eLietuvos statistikos darbai\xe2\x80\x9c._NEWLINE_Valdybos prezidentai:_NEWLINE_prof. Stanislovas Marti\xc5\xa1ius nuo 1992 iki 1998 m._NEWLINE_prof. Rimantas Rudzkis nuo 1999 iki 2002 m._NEWLINE_prof. Vygantas Paulauskas nuo 2003 iki 2008 m._NEWLINE_dr. Gindra Kasnauskien\xc4\x97 nuo 2009 m.'